Κώστας Κατσαφάδος

Ο Κωνσταντίνος (Κώστας) Κατσαφάδος (Πειραιάς, 29 Μαΐου 1979) είναι Έλληνας οικονομολόγος, πολιτικός, βουλευτής Α΄ Πειραιώς της Ν.Δ. και υφυπουργός Κλιματικής Κρίσης και Πολιτικής Προστασίας. Διετέλεσε, επίσης, υφυπουργός Προστασίας του Πολίτη, καθώς και υφυπουργός Ναυτιλίας και Νησιωτικής Πολιτικής, αρμόδιος για θέματα πλοίων στην πρώτη κυβέρνηση του Κυριάκου Μητσοτάκη.

Βιογραφικά στοιχεία

Ο Κώστας Κατσαφάδος γεννήθηκε στον Πειραιά το 1979. Οι γονείς του είναι ο απόστρατος αξιωματικός της Ελληνικής Αστυνομίας Γιάννης Κατσαφάδος, με καταγωγή από τον Λάκκο της Τοπικής Κοινότητας Μίνας της Αποσκιερής Μάνης και η Καλλιόπη Κωστή Μαραγκού με καταγωγή από την Όλυμπο της Καρπάθου. Είναι παντρεμένος με την επιχειρηματία Νόρα Βασ. Μιχαλολιάκου.

Σπούδασε οικονομικά στο Τμήμα Οικονομικής Επιστήμης της Σχολής Οικονομικών, Επιχειρηματικών και Διεθνών Σπουδών του Πανεπιστημίου Πειραιώς. Ακολούθως απέκτησε Μεταπτυχιακό Τίτλο Σπουδών "Διοίκηση Επιχειρήσεων – Μάνατζμεντ Τουρισμού" από το Τμήμα Οργάνωσης και Διοίκησης Επιχειρήσεων της Σχολής Οικονομικών, Επιχειρηματικών και Διεθνών Σπουδών του Πανεπιστημίου Πειραιά. Τον Μάρτιο του 2007, ίδρυσε το λογιστικό-φοροτεχνικό γραφείο του στο κέντρο του Πειραιά, το οποίο λειτουργεί έως και σήμερα.

Πολιτική σταδιοδρομία
Κατά τα φοιτητικά του χρόνια διετέλεσε Υπεύθυνος ΔΑΠ-ΝΔΦΚ Πανεπιστημίου Πειραιώς και Πρόεδρος του Διοικητικού Συμβουλίου του Συλλόγου Φοιτητών Πανεπιστημίου Πειραιώς "Ο Πλάτων" και εκπροσωπούσε τους προπτυχιακούς φοιτητές στη Σύγκλητο και το Πρυτανικό Συμβούλιο του Πανεπιστημίου Πειραιώς ως τακτικό μέλος. Το 2003 ενεπλάκη σε απόπειρα βίαιης διακοπής εκλογής διδάσκοντα σε θέση λέκτορα στο Πανεπιστήμιο Πειραιά. Λόγω της χρήσης πυροσβεστήρα με διοξείδιο του άνθρακα κατά τη διάρκεια του επεισοδίου διακομίστηκε στο νοσοκομείο ο πρύτανης Βασίλης Μπένος. Μετά το επεισόδιο αυτό, η ΔΑΠ προχώρησε στη διαγραφή του από μέλος της παράταξης.

Στις δημοτικές εκλογές του 2002 εκλέχτηκε δημοτικός σύμβουλος στον δήμο Κερατσινίου και το 2006 εκλέγεται νομαρχιακός σύμβουλος Αθηνών – Πειραιώς, με την παράταξη «Υπερνομαρχία Πολιτών» του Αργύρη Ντινόπουλου.

Το 2007 εκλέχθηκε από το Συνέδριο της ΟΝΝΕΔ, Γραμματέας της Κεντρικής Επιτροπής της, θέση την οποία διατήρησε έως το 2010. Από τον Απρίλιο του 2010 έως το Μάιο του 2012 διατέλεσε Αντιπρόεδρος της ΟΝΝΕΔ.

Την περίοδο 2006-2007 υπήρξε επιστημονικός συνεργάτης στο Υπουργείο Δημοσίας Τάξης και την περίοδο 2007-2009 επιστημονικός σύμβουλος στη Γραμματεία Αποκρατικοποιήσεων του Υπουργείου Οικονομίας και Οικονομικών.  

Από το 2004 και για μια δεκαετία εκλεγόταν ανελλιπώς Αντιπρόσωπος των Οικονομολόγων στο Οικονομικό Επιμελητήριο Ελλάδος.

Στις βουλευτικές εκλογές του 2009 ήταν υποψήφιος βουλευτής Α΄ Πειραιά με τη Νέα Δημοκρατία. Δεν εξελέγη, καθώς το κόμμα εξέλεξε έναν βουλευτή στη συγκεκριμένη περιφέρεια με τον ίδιο να έρχεται τέταρτος σε σταυρούς με 11.169.

Εκλέχτηκε για πρώτη φορά βουλευτής στις δεύτερες βουλευτικές εκλογές του 2012. Κατόπιν εκλέχτηκε Γραμματέας της Βουλής των Ελλήνων, θέση την οποία διατήρησε έως το 2015.

Στις βουλευτικές εκλογές του Ιανουαρίου 2015 εκλέχτηκε βουλευτής στην Α' Πειραιά. Επανεξελέγη στις εκλογές του Σεπτεμβρίου 2015.

Στις 18 Νοεμβρίου 2016, με απόφαση του προέδρου Κυριάκου Μητσοτάκη, ανέλαβε καθήκοντα Αναπληρωτή Τομεάρχη Περιβάλλοντος και Ενέργειας του κόμματος.

Στις βουλευτικές εκλογές του Ιουλίου 2019 εκλέχτηκε βουλευτής Α' Πειραιώς πρώτος -με 21.622- σε σταυρούς προτίμησης.

Την 4η Ιανουαρίου 2021 ανέλαβε στην κυβέρνηση του Κυριάκου Μητσοτάκη το χαρτοφυλάκιο του υφυπουργού Ναυτιλίας, αρμόδιου για θέματα πλοίων και στις 15 Μαρτίου 2025 υφυπουργός Κλιματικής Κρίσης και Πολιτικής Προστασίας, με αρμοδιότητα την Αντιμετώπιση Φυσικών Καταστροφών και Κρατικής Αρωγής.

 Παραπομπές 

Εξωτερικοί σύνδεσμοι
Ιστοσελίδα Κωνσταντίνου Κατσαφάδου

Κατηγορία:Βουλευτές εκλεγμένοι με τη Νέα Δημοκρατία
Κατηγορία:Βουλευτές Α΄ Πειραιά
Κατηγορία:Έλληνες υφυπουργοί Προστασίας του Πολίτη